b'\n_START_ARTICLE_\nGospa od \xc5\xa0krpjela\n_START_PARAGRAPH_\nGospa od \xc5\xa0krpjela je umeten oto\xc4\x8dek pred mestom Perastom v zalivu Boka Kotorska (\xc4\x8crna gora)._NEWLINE_Oto\xc4\x8dek Gospa od \xc5\xa0krpjela, v nekaterih virih tudi Gospa od \xc5\xa0krpijela, je nastal z nasipanjem v 15. stoletju. Prebivalci Perasta so na mestu, kjer danes stoji oto\xc4\x8dek odlagali kamenje in tako umetno ustvarili oto\xc4\x8dek, katerega povr\xc5\xa1ina meri 3030 m\xc2\xb2. Samo nasipanje je trajalo okoli 250 let. Na oto\xc4\x8dku so kasneje zgradili cerkev in jo poimenovali Gospa od \xc5\xa0krpjela._NEWLINE_Gradnja oto\xc4\x8dka in cerkvice, ki so jo gradili od 1630 do 1725, je bila narejena v znak zahvale Mariji (Gospa), ko je eden od bratov, ki sta na tistem mestu v morju na\xc5\xa1la Marijino sliko, \xc4\x8dude\xc5\xbeno ozdravel. Cerkev hrani ve\xc4\x8dje \xc5\xa1tevilo dragocenih kiparskih del in sedemdeset baro\xc4\x8dnih slik Tripa Kokolje.'